ΓΡΑΠΤΗ ΕΡΩΤΗΣΗ E-1275/97 υποβολή: Johanna Maij-Weggen (PPE) προς την Επιτροπή (11 Απριλίου 1997)

Θέμα: Βοήθεια προς την Γουατεμάλα

Μπορεί να αναφέρει η Επιτροπή τί βοήθεια προσφέρει στην Γουατεμάλα τώρα που, μετά από 26 χρόνια εμφυλίου πολέμου, συνήφθη ειρήνη;

Μπορεί να αναφέρει η Επιτροπή ποιά προγράμματα εκτελούνται με τη βοήθεια ευρωπαϊκών πόρων;

Μπορεί επίσης να αναφέρει η Επιτροπή ποιός εποπτεύει την διάθεση των εν λόγω ευρωπαϊκών πόρων και εάν, ενδεχομένως, συμμετέχουν οι εκπρόσωποι της κοινωνίας των πολιτών και το συντονιστικό Όργανο των Μη Κυβερνητικών Οργανώσεων της Γουατεμάλας;

Γνωρίζει η Επιτροπή εάν η κυβέρνηση της Γουατεμάλα έχει ασχοληθεί σοβαρώς με το φορολογικό σύστημα της χώρας και ποιές μεταρρυθμίσεις αναμένονται σχετικώς ώστε να βελτιώσει η ίδια η χώρα την νομισματική της κατάσταση;

Απάντηση του κ. Marin εξ ονόματος της Επιτροπής (16 Μαΐου 1997)

Κατά τη συνεδρίαση της συμβουλευτικής ομάδας για τη Γουατεμάλα, που έγινε στις Βρυξέλλες στις 21 και 22 Ιανουαρίου 1997, η Επιτροπή δεσμεύτηκε να επικεντρώσει την παρέμβασή της στους ακόλουθους τομείς:

- ενέργειες αποστράτευσης και επανένταξης της Uniσn revolucionaria nacional guatemalteca (URNG),

- εκσυγχρονισμός του δικαστικού συστήματος,

- προγράμματα κατάρτισης της νέας εθνικής αστυνομίας,

- δημιουργία ενός νέου κτηματολογίου,

- ενίσχυση των τοπικών εξουσιών,

- εκσυγχρονισμός της δημόσιας διοίκησης, κυρίως της φορολογικής διοίκησης.

Η επικέντρωση αυτή της συνεργασίας σε ορισμένους ειδικούς τομείς ανταποκρίνεται στην ανάγκη να αυξηθεί η αποτελεσματικότητα της βοήθειας και η προβολή της, και να αποφευχθεί η διάσπασή της. Επιπλέον, είναι σύμφωνη με την αρχή του πολυετούς προγραμματισμού της συνεργασίας που επιβεβαιώνεται στην επίσημη διακήρυξη της Φλωρεντίας σχετικά με την ανανέωση της διαδικασίας του San Josι.

Η Γουατεμάλα είναι σήμερα ο πρώτος δικαιούχος της κοινοτικής βοήθειας στην Κεντρική Αμερική. Η συνεργασία της Κοινότητας με τη Γουατεμάλα έφθασε, συμπεριλαμβανομένων όλων των μέσων, περίπου τα 180 εκατ. ECU κατά την περίοδο 1993-1996, δηλαδή 45 εκατ. ECU το χρόνο, κατά μέσο όρο.

Η κοινοτική βοήθεια στη Γουατεμάλα επικεντρώνεται κυρίως σε δύο τομείς παρέμβασης, την οικονομική και τεχνική συνεργασία η οποία πραγματοποιείται κυρίως μέσω προγραμμάτων ολοκληρωμένης αγροτικής ανάπτυξης που εξελίσσονται στις φτωχότερες και πιο περιθωριακές περιοχές, και στην βοήθεια για την επανένταξη του επαναπατρισθέντος πληθυσμού, των προσφύγων και των μετακινηθέντων παρά τη θέλησή τους, μέσω ενεργειών έκτακτης ανάγκης, προγραμμάτων αυτάρκειας και ενίσχυσης σε ειδικευμένους οργανισμούς.

Εξάλλου, άλλα προγράμματα, που έχουν εγκριθεί το 1996, θα αρχίσουν να εκτελούνται το 1997, στους τομείς της υγείας και της εκπαίδευσης.

Άλλα κονδύλια αφορούν την υποστήριξη του εκδημοκρατισμού, την οικονομική συνεργασία (κυρίως την προώθηση εξαγωγών προς την Κοινότητα), την ανθρωπιστική βοήθεια και την υποστήριξη στην αποκατάσταση. Όσον αφορά την ανθρωπιστική βοήθεια, περίπου 9 εκατ. ECU χορηγήθηκαν μεταξύ του 1994 και του 1996 υπέρ του πληθυσμού που εθίγη περισσότερο από τις συγκρούσεις, ιδιαίτερα τους μετακινηθέντες παρά τη θέλησή τους στο εσωτερικό της χώρας, και τους πρόσφυγες που επιστρέφουν από το Μεξικό.

Ο έλεγχος της εκτέλεσης των προγραμμάτων πραγματοποιείται τακτικά από την Επιτροπή και το Ελεγκτικό Συνέδριο.

Εξάλλου, για κάθε πρόγραμμα της Επιτροπής, προβλέπεται (σύμβαση χρηματοδότησης) να πραγματοποιείται κατά τη διάρκεια εκτέλεσής του και στο τέλος του λογιστικός έλεγχος που γίνεται από εξωτερικό σύμβουλο.

Από την «Αsamblea de la sociedad civile» και την «Foro de coordinaciσn de organizaciσnes no gubernamentales» στις οποίες αναφέρεται το Αξιότιμο Μέλος του Κοινοβουλίου, ζητείται η γνώμη κατά τον καθορισμό των προγραμμάτων χωρίς να συμμετέχουν στον έλεγχο της εκτέλεσής τους.

Σύμφωνα με την κυβέρνηση της Γουατεμάλας, για να επιτευχθεί η αύξηση των φορολογικών εσόδων που προβλέπεται από τις συμφωνίες ειρήνης (12% του εσωτερικού ακαθάριστου προϊόντος πριν από το 2.000) δεν είναι αναγκαία μία νέα φορολογική μεταρρύθμιση με αβέβαια αποτελέσματα, αλλά είναι περισσότερο πρόσφορο να επιτευχθεί η αυστηρή εφαρμογή των ήδη ισχυόντων νόμων που αφορούν τη φορολογία, οι οποίοι είναι επαρκείς.

Για το σκοπό αυτό, λαμβάνοντας υπόψη την πείρα που αποκτήθηκε στις άλλες χώρες της Λατινικής Αμερικής, η κυβέρνηση σκοπεύει να δημιουργήσει έναν νέο οργανισμό, την «Superintendencia de finanzas», που θα έχει μεγάλη αυτονομία και τα κατάλληλα μέσα, για να εξασφαλίσει την επαρκή και αποτελεσματική φορολογική είσπραξη.

Η Επιτροπή παρακολουθεί με ιδιαίτερη προσοχή την εξέλιξη της φορολογικής πολιτικής, δεδομένου ότι η αύξηση των φορολογικών εσόδων αποτελεί σημαντικό στοιχείο των όρων που συνοδεύουν την ευρωπαϊκή συνεργασία.